**Általános indoklás a …../2019.(........) sz. rendelethez**

A 2019. évi költségvetés 5. számú módosítása során több, központi és saját hatáskörű előirányzat változásra teszünk javaslatot.

A jelenlegi rendeletmódosítás kapcsán átvezetjük a költségvetésen azokat a kiadási és bevételi főösszegre ható módosításokat, amelyek biztosítják az éves költségvetés egyensúlyát.

A 2019. évi költségvetés előző módosítása óta történt gazdasági események hatása miatt ez mindenképpen szükséges.

Az 5. számú módosítási javaslatban a 2019. évi költségvetés kiadási és bevételi előirányzatának főösszege mindösszesen **4.807.132 E Ft-ra** emelkedik.

A 4. számú módosított előirányzathoz képest összességében ez **29.110 E Ft**  növekedést jelent.

A működési célú bevételek és kiadások előirányzata 56.432 E Ft-tal emelkedik.

A felhalmozási célú bevételek és kiadások előirányzata az előző rendeletmódosításhoz képest

27.322 E Ft-tal csökken.

E jelentős összegű változások, az új gazdasági események mindenképpen szükségessé teszik a 2019. évi költségvetési rendelet 5. számú módosítását.

Pásztó, 2020. május 25.

Farkas Attila

polgármester

**Részletes indoklás a …../2019.(........) sz. rendelethez**

**2.§ (1) 1. melléklet**

Pásztó Városi Önkormányzat (város összesen) bevételeinek és kiadásainak összevont mérlegét tartalmazza, előirányzat-csoportok, kiemelt előirányzatok szerinti bontásban. A kiadások és bevételek részletezése az önkormányzat és az intézmények mellékleteiben találhatóak.

A kiadások és bevételek előirányzatának fő összege e módosítási javaslatban összességében 4.807.132 E Ft-ra emelkedik.

**2.§ (2) 2.1. melléklet**

A működési célú bevételek és kiadások mérlegét tartalmazza. A módosítás után a működési bevételek és kiadások előirányzata 2.366.161 E Ft-ra változik.

**2.§ (3) 2.2. melléklet**

A felhalmozási célú bevételek és kiadások mérlegét szemlélteti. A módosítás következtében 2.440.971 E Ft-ra változik a felhalmozási célú bevételek és kiadások előirányzata, amely így 28.322 E Ft összegű csökkenést jelent.

**2.§ (4) 4.1. melléklet**

Pásztó Városi Önkormányzat adósságot keletkeztető ügyleteiből eredő fizetési kötelezettségeit részletezi.

**2.§ (5) 4.2. melléklet**

Pásztó Városi Önkormányzat adósságot keletkeztető ügyletekből fennálló kötelezettségeit mutatja be.

**2.§ (6) 4.3. melléklet**

Pásztó Városi Önkormányzat saját bevételeinek részletezését tartalmazza az adósságot keletkeztető ügyletből származó tárgyévi fizetési kötelezettség megállapításához.

**2.§ (7) 5. melléklet**

Az 5. számú előirányzat módosítási javaslathoz frissíteni szükséges az éves likviditási tervet.

**2.§ (8) 6. melléklet**

Az Önkormányzat beruházási kiadásainak előirányzatát mutatja beruházásonként. A melléklet szerint az önkormányzat beruházási kiadásainak előirányzata 20.743 E Ft-tal csökken az előző rendeletmódosításhoz képest. A 2019. évre tervezett, de elmaradt beruházási kiadások előirányzatát csoportosítottuk át, más területekre.

**2.§ (9) 7. melléklet**

Az Önkormányzat 2019. évi felújítási kiadásainak előirányzatát 7.270 E Ft-tal javasoljuk csökkenteni. A mellékletben feladatonként követhetők a felújítási feladatok.

**2.§ (10) 9.1. melléklet**

Az Önkormányzat bevételi és kiadási előirányzata e módosítási javaslatban 15.901 E Ft-tal emelkedik.

**Bevételek**

Az állami támogatások előirányzata 1.686 E Ft összeggel lesz magasabb.

A működési célú támogatások előirányzata ÁH-n belülről csökken. Itt több pályázati pénzeszközt terveztünk a 2019. évre, amely nem realizálódott, emiatt csökken az előirányzat összege is.

A felhalmozási célú támogatások Áh-n belül csoportban egyrészt szerepelnek az EU-s pályázatok előirányzatából történt átcsoportosítások a működési célú támogatásokhoz (a tényadatok alapján). Másrészt itt található 3003 E Ft értékben a Víziközmű energetikai hatékonyságának fejlesztésére kapott pályázat előirányzata.

A közhatalmi bevételek előirányzatát 4.215 e Ft-tal javasoljuk növelni, elsősorban a gépjárműadót, az előírt adótartozások miatt.

A felhalmozási bevételek előirányzata 2.747 E Ft-tal csökken. A Dél-Nógrádi Vízmű Kft tőkeleszállítása következtében a korábbi rendeletünkben tervezett, a KFT által kiközölt összegtől 900 E Ft-tal kevesebb összeg illeti meg Önkormányzatunkat. Ezzel csökkentettük az előirányzatot. Ugyancsak csökken az ingatlanok értékesítéséből tervezett előirányzat is.

A működési célú átvett pénzeszközök előirányzatát 873 E Ft-tal javasoljuk emelni. Ez az MVH-tól származó területalapú támogatás.

A finanszírozási bevételek előirányzata 17.341 E Ft-tal nő, az államháztartáson belüli megelőlegezés miatt. Ez az állami támogatás és a nettó finanszírozás pénzügyi lebonyolítása érdekében lép be a bevételek és a kiadások esetében is.

Az Önkormányzat bevételeinek előirányzata mindezek eredményeként 15.901 E Ft-tal haladja meg az előző rendeletben szereplő összeget.

**Kiadások**

A kiadási előirányzatok változása a bevételekkel azonos mértékben történik.

Személyi juttatások

7.794 E Ft-tal javasoljuk emelni az előirányzatot. Itt szerepelnek az önkormányzati projektek is, valamint több önkormányzati feladatból származó előirányzat változás, amelyek részletesen megtalálhatók a következő mellékletekben.

Munkaadót terhelő járulékok

A személyi juttatások vonzataként ennek előirányzatát 3.988 E Ft-tal növeljük.

Dologi kiadások

Az Önkormányzat dologi kiadásainak előirányzata 51.758 E Ft-tal nő. Ez nagyon összetett, és rengeteg feladatból tevődik össze. Részletesen nyomon követhető a következő mellékletekben.

Ellátottak pénzbeli juttatása

Az előirányzatot – a tényadatok ismeretében – forrás átcsoportosítás érdekében 9.693 E Ft-tal csökkenteni javasoljuk. Erre azért nyílik lehetőségünk, mert 2019-ben nyertünk az Önkormányzatok rendkívüli szociális pályázatán, és a feladatra tervezett saját forrást ezzel ki tudtuk egészíteni.

Egyéb működési célú kiadások

A tervezett előirányzatot 527 E Ft-tal javasoljuk növelni.

(A 10. és 11. számú mellékletek tartalmazzák az önkormányzat működési kiadásainak feladatonkénti részletezését.)

**2.§ (11) 9.1.1. melléklet**

Az önkormányzat kiadási és bevételi előirányzatainak projektek nélküli alakulását tartalmazza.

**2.§ (12) 9.1.2. melléklet**

Varázsvölgy Pásztón című projekt bevételi és kiadási előirányzatait mutatja.

**2.§ (13) 9.1.4. melléklet**

A Zagyvavölgyi kerékpárút Pásztó-Bátonyterenye című projekt bevételi és kiadási előirányzatát tartalmazza.

**2.§ (14) 9.1.14. melléklet**

Hasznos Művelődési Ház felújítása című projekt bevételeinek és kiadásainak előirányzatát mutatja.

**2.§ (15) 9.1.15. melléklet**

Mátrakeresztes Művelődési Ház felújítása című projekt bevételi és kiadási előirányzatát szemlélteti.

**2.§ (16) 9.2. melléklet**

A Pásztói Polgármesteri Hivatal bevételi és kiadási előirányzatát a jelenlegi módosítási javaslatban összességében 9.835 E Ft-tal csökkenteni tervezzük. Ez szinte valamennyi kiemelt előirányzatot érint. A célja a forrás átcsoportosítás a tényadatok ismeretében.

**2.§ (17) 9.2.1. melléklet**

A Pásztói Polgármesteri Hivatal kiadási és bevételi előirányzatait tartalmazza projekt nélkül.

**2.§ (18) 9.3. melléklet**

A Pásztó Városi Óvoda és Bölcsőde bevételi és kiadási előirányzata a jelen módosítási javaslatban 516 E Ft-tal emelkedik.

A bevételek esetében a működési bevételek, és a közfoglalkoztatásra átvett pénzeszköz előirányzata növekedik, az intézményfinanszírozás előirányzata pedig csökken.

Kiadások tekintetében az emelkedés a személyi juttatások és járulékai előirányzatát érinti.

**2.§ (19) 9.4. melléklet**

A Teleki László Városi Könyvtár és Művelődési Központ költségvetése 11.062 E Ft-tal emelkedik.

Ezt a nagymértékű emelkedést elsősorban a városi rendezvények kiadásai indokolják.

A bevételi előirányzatok közül 1.887 E Ft-tal emelkednek az intézmény működési bevételei.

Az ÁH-n belüli működési célú támogatás előirányzata pályázatoknak, és bértámogatásnak köszönhetően 931 E Ft-tal növekedik. Az intézményfinanszírozás előirányzata 8.244 E Ft-tal haladja meg az előző rendeletmódosítás összegét.

**2.§ (20) 9.4.1. melléklet**

A Teleki László Városi Könyvtár és Művelődési Központ kiadási és bevételi előirányzatait mutatja be, a folyamatban levő projekt nélkül.

**2.§ (21) 9.5. melléklet**

A Pásztói Múzeum intézmény költségvetését 274 E Ft-tal javasoljuk megemelni.

A közmunka támogatása miatt emelkedik az intézmény forrása, amelyet a kiadási előirányzaton személyi juttatásra és járulékára fordítunk.

**2.§ (22) 9.6. melléklet**

A Pásztói Gondozási Központ költségvetése e módosítási javaslatban 768 E Ft-tal csökken.

A bevételi előirányzatok közül emelkedik a közfoglalkoztatás támogatására kapott támogatás, és csökken az intézményfinanszírozás.

A kiadási előirányzatok között a tényadatok ismeretében átcsoportosítások váltak szükségessé: a személyi juttatások és járulékai előirányzata csökken, a dologi kiadások, valamint a beruházási kiadások előirányzata pedig emelkedik.

**2.§ (23) 9.6.1. melléklet**

A Pásztói Gondozási Központ kiadási és bevételi előirányzatai projekt nélkül találhatók e mellékletben.

**2.§ (24) 10. melléklet**

Az Önkormányzat 2019. évi városfenntartási kiadásainak előirányzatáról készült, feladatonként részletezve.

**2.§ (25) 11. melléklet**

Az Önkormányzat 2019. évi egyéb kiadásainak részletes előirányzatait mutatja be.

**2.§ (26) 14. melléklet**

Összefoglalóan mutatja be az Önkormányzat (összesen) 2019. évi és az azt követő 3 év tervezett bevételi és kiadási előirányzatait.

Ezek a gazdasági események, átcsoportosítási igények, plusz források elkerülhetetlenné teszik az önkormányzat költségvetésének 5. számú módosítását.

Pásztó, 2020. május 25.

Farkas Attila

polgármester